SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o strednodobom hodnotení programu „Európa pre občanov“ na roky 2007 – 2013 /* KOM/2011/0083 v konečnom znení */





[pic] | EURÓPSKA KOMISIA | Brusel, 1.3.2011 KOM(2011) 83 v konečnom znení SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o strednodobom hodnotení programu „Európa pre občanov“ na roky 2007 – 2013 SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o strednodobom hodnotení programu „Európa pre občanov“ na roky 2007 – 2013 OBSAH 1. ÚVOD 4 1.1. Program 4 1.2. Strednodobé hodnotenie 4 2. HLAVNÉ ZISTENIA HODNOTENIA 4 2.1. Význam 4 2.2. Celková efektívnosť programu 4 2.3. Celková účinnosť programu, účasť na ňom a jeho vplyv 4 2.4. Udržateľnosť výsledkov a ich šírenie 4 3. OPATRENIA PRIJATÉ V NADVÄZNOSTI NA ODPORÚČANIA 4 3.1. Dosiahnutie väčšieho porozumenia a pocitu spoluvlastníctva Európskej únie 4 3.2. Ďalšie zlepšovanie a upravovanie vykonávania programu 4 3.3. Dosiahnutie vyváženejšej účasti 4 3.4. Zvýšenie politického a mediálneho vplyvu aktivít podporovaných v rámci programu 4 4. ZÁVERY 4 ÚVOD Tento dokument zahŕňa hlavné zistenia a odporúčania zo strednodobého hodnotenia programu „Európa pre občanov“ na roky 2007 – 2013, ako aj reakcie Komisie na tieto odporúčania a jej závery k nim. Program Akčný program EÚ pod názvom „Európa pre občanov“, zameraný na podporu aktívneho európskeho občianstva, bol vytvorený Európskym parlamentom a Radou v decembri 2006[1]. Program má tieto všeobecné ciele: 1) poskytovať občanom príležitosť spolupodieľať sa a zúčastňovať sa na vytváraní demokratickej a svetovo orientovanej Európy, ktorá je v stále užšom vzťahu s občanmi a ktorú spája a obohacuje jej kultúrna rozmanitosť, a rozvíjať tak občianstvo Európskej únie; 2) rozvíjať vedomie európskej identity založenej na spoločných hodnotách, histórii a kultúre; 3 podporovať pocit spoluvlastníctva Európskej únie medzi jej občanmi; 4) upevňovať toleranciu a vzájomné porozumenie medzi občanmi Európy rešpektovaním a podporovaním kultúrnej a jazykovej rozmanitosti a zároveň prispievať k dialógu medzi kultúrami. Osobitné ciele programu „Európa pre občanov“ sú: 5) spájať ľudí z miestnych komunít po celej Európe, aby sa delili o skúsenosti, názory a hodnoty a vymieňali si ich, poučili sa z minulosti a budovali budúcnosť; 6) prostredníctvom spolupráce v rámci organizácií občianskej spoločnosti na európskej úrovni podporovať činnosť, diskusie a úvahy týkajúce sa európskeho občianstva a demokracie, spoločných hodnôt, spoločnej histórie a kultúry; 7) približovať Európu jej občanom prostredníctvom podporovania európskych hodnôt a úspechov pri súčasnom zachovaní pamiatky na jej minulosť; 8) podporovať interakcie medzi občanmi a organizáciami občianskej spoločnosti zo všetkých účastníckych krajín, prispievať k medzikultúrnemu dialógu a zdôrazňovať európsku rozmanitosť a jednotu s osobitnou pozornosťou venovanou činnostiam zameraným na vytváranie užších vzťahov medzi občanmi členských štátov Európskej únie pred 30. aprílom 2004 a občanmi členských štátov, ktoré pristúpili po tomto dátume. Program má rozpočet vo výške 215[2] miliónov EUR a stavia na štyroch akciách: a) „Aktívni občania pre Európu“, ktorá zahŕňa: - družobné partnerstvá miest, - projekty občanov a podporné opatrenia; b) „Aktívna občianska spoločnosť v Európe“, ktorá zahŕňa: - štrukturálnu podporu organizácií pre výskum európskej verejnej politiky (tzv. think-tankov), - štrukturálnu podporu pre organizácie občianskej spoločnosti na európskej úrovni, - podporu projektov iniciovaných organizáciami občianskej spoločnosti; c) „Spolu pre Európu“, ktorá zahŕňa: - významné podujatia, akými sú spomienkové akcie, udeľovanie cien, umelecké podujatia, celoeurópske konferencie, - štúdie, výskumy a prieskumy verejnej mienky, - informačné nástroje a nástroje na šírenie informácií; d) „Aktívna európska pamiatka“ ktorá zahŕňa: - zachovanie hlavných pamiatok a archívov spojených s deportáciami a pripomínanie ich obetí. Medzi očakávané výstupy programu patria: - programy činností vedené organizáciami podporovanými prostredníctvom prevádzkových grantov vrátane stretnutí, dialógu s inštitúciami EÚ, stanovísk, vytvárania sietí, výmeny osvedčených postupov a zvyšovania povedomia. - stretnutia, programy a nástroje vzdelávania a odbornej prípravy, publikácie, činnosti zamerané na šírenie informácií, ktoré organizujú organizácie občianskej spoločnosti. - stretnutia občanov, konferencie, informačné kampane a odborná príprava zástupcov družobných partnerstiev miest. - významné podujatia na úrovni EÚ počas predsedníctva jednotlivých krajín, štúdie v oblasti aktívneho občianstva (občianskej účasti) týkajúce sa dobrovoľníckej činnosti, mobility a občianstva. Programu „Európa pre občanov“ predchádzal akčný program Spoločenstva na podporu aktívneho európskeho občianstva (občianskej účasti) na roky 2004 až 2006. Daný program s rozpočtom 72 miliónov EUR potvrdil, že je potrebné presadzovať trvalý dialóg s organizáciami občianskej spoločnosti a samosprávami a podporovať aktívnu účasť občanov[3]. Do programu „Európa pre občanov“ je zapojených 27 členských štátov EÚ. V roku 2007 sa navyše k programu pripojilo Chorvátsko, po ktorom v roku 2009 nasledovali Albánsko a Bývalá juhoslovanská republika Macedónsko. Účasť organizácií pôsobiacich v nových členských štátoch sa počas prvých troch rokov vykonávania programu zvyšovala. Tento trend je mimoriadne významný v prípade Maďarska a Poľska. Program centrálne riadi Európska komisia, ktorej pomáha Výkonná agentúra pre vzdelávanie, audiovizuálny sektor a kultúru (EACEA). Európska komisia zodpovedá za strategické riadenie programu vrátane stanovovania priorít a cieľov, spravovania rozpočtových prostriedkov, vedenia a monitorovania vykonávania programu a dohľadu nad jeho hodnotením. EACEA je zodpovedná za riadenie niektorých častí programu pod dohľadom Komisie, a to prostredníctvom vykonávania operácií spojených s udeľovaním grantov a prostredníctvom zbierania všetkých informácií potrebných na usmerňovanie vykonávania programu Európa pre občanov, ich analyzovania a postupovania Komisii[4]. Vo väčšine zúčastnených krajín boli okrem toho zriadené národné kontaktné miesta[5]. Ich úlohou je šíriť informácie o programe Európa pre občanov širokému spektru potenciálnych príjemcov, poskytovať podporu žiadateľom a sledovať vývoj v oblasti aktívneho občianstva na vnútroštátnej úrovni a informovať o ňom Európsku komisiu. Strednodobé hodnotenie Strednodobé hodnotenie uskutočnila Komisia s podporou externých odborníkov[6]. Celkové ciele a zámery hodnotenia boli: 1. poskytnúť prehľad výsledkov dosiahnutých v prvých troch rokoch programu; 2. zhodnotiť kvalitatívne a kvantitatívne aspekty vykonávania a 3. poskytnúť odporúčania a usmernenia v súvislosti s tým, ako by bolo v zostávajúcich rokoch možné zlepšiť vykonávanie programu. Hodnotenie sa zameriavalo na význam, efektívnosť a účinnosť programu a jeho súvislosť s ostatnými opatreniami na podporu rozvoja aktívneho európskeho občianstva. Hodnotenie sa uskutočnilo v priebehu roka 2010 na základe údajov z rokov 2007, 2008 a 2009[7]. HLAVNÉ ZISTENIA HODNOTENIA Význam Strednodobé hodnotenie potvrdilo význam programu Európa pre občanov, najmä pokiaľ ide o dosiahnutie jeho celkového cieľa „ poskytovať občanom príležitosť spolupodieľať sa a zúčastňovať sa na vytváraní Európy, ktorá je v stále užšom vzťahu s občanmi, a rozvíjať tak občianstvo Európskej únie“. Aktivity podporované v rámci programu môžu mať na občanov priaznivý vplyv, napríklad môžu zvýrazniť pocit príslušnosti a európskej identity, vytvárať zmeny v postojoch účastníkov programu k iným občanom Európy a podporiť ich zapojenie do demokratických procesov a zlepšiť ich znalosti o Európskej únii a inštitúciách EÚ a ich záujem o tieto témy. Z hodnotenia vyplýva, že súčasný program Európa pre občanov môže zohrávať rolu pri posilňovaní úlohy občanov pri vytváraní nových politík a stratégií, ako je napríklad stratégia Európa 2020. To sa dá dosiahnuť zosúladením priorít programu s politickými cieľmi Komisie, tým, že sa v rámci projektov budú vypracovávať návrhy, ktoré by mohli byť priestorom na overenie nových politických iniciatív, zabezpečením väčšieho šírenia výsledkov projektov a vytváraním silnejších väzieb s ostatnými programami a iniciatívami EÚ. Program má jednoznačnú pridanú hodnotu, pokiaľ ide o rozsah a rámec aktivít vykonávaných organizáciami podporovanými v rámci programu. Zdá sa, že najdôležitejšou pridanou hodnotou zapojenia EÚ je možnosť ovplyvniť potenciál sektoru občianskej spoločnosti a jeho sietí, čo bude mať v budúcnosti vplyv na proces politiky. Celková efektívnosť programu Z hodnotenia vyplýva, že naďalej pretrváva veľký dopyt po programe a na základe počtu predložených žiadostí a miery ich schvaľovania možno dospieť k záveru, že skutočný dopyt prevyšuje rozpočet programu. Hodnotenie tiež poukázalo na skutočnosť, že v prípade akcií a opatrení, ako sú aktívna európska pamiatka, prevádzkové granty a opatrenia v oblasti mobility, existuje značná miera neuspokojeného dopytu. Súčasný program je dobre vyvážený a prostredníctvom kombinovania akcií zameraných na menších žiadateľov o granty a na podporu zvyšovania potenciálu dosahuje dobrú nákladovú efektívnosť. Zdá sa, že vykonávanie programu vrátane rozdelenia zodpovedností medzi Európsku komisiu a Výkonnú agentúru pre vzdelávanie, audiovizuálny sektor a kultúru (EACEA) je celkovo uspokojivé. Rozdelenie zodpovedností medzi Komisiu a výkonnú agentúru prinieslo väčšie možnosti súčinnosti vďaka zosúladeniu postupov predkladania žiadostí s ostatnými programami riadenými EACEA a väčšej efektívnosti pri vybavovaní žiadostí o podporu a požiadaviek na informácie od príjemcov. Pokiaľ ide o kontaktné miesta zriadené v rámci programu Európa pre občanov, podľa väčšiny (77 % až 78 %) opýtaných príjemcov boli služby kontaktných miest veľmi užitočné. Z hodnotenia vyplýva, že ďalšie zlepšenie možno dosiahnuť vytvorením silnejších väzieb medzi kontaktnými miestami programu Európa pre občanov a sieťou koordinátorov družobných partnerstiev miest, ako aj zväčšovaním pokrytia kontaktných miest programu a ich lepším zviditeľnením v jednotlivých krajinách. V súvislosti so zlepšením riadenia programu sa v hodnotení ako hlavné body uvádzali potreba väčšej konzistentnosti usmernení a zjednodušenia formulárov, poskytovanie formulárov žiadostí a súvisiacich materiálov s dostatočným predstihom pred termínom predloženia a poskytovanie kvalitatívnej spätnej väzby k žiadostiam. Celková účinnosť programu, účasť na ňom a jeho vplyv Zo strednodobého hodnotenia vyplýva, že prevádzkové ciele vykonávania programu, ako aj očakávania príjemcov vo vzťahu k programu sa napĺňajú. Výsledky hodnotenia dokladajú, že program oslovuje značný počet nových predkladateľov projektov; takéto projekty tvoria o niečo menej ako polovicu z preskúmaných projektov. Najviac nových žiadateľov je podľa všetkého v rámci pamiatkovej akcie programu (63 %), pričom v rámci akcie družobných partnerstiev miest je ich počet menší, ale stále značný (približne 33 %). Pokiaľ ide o vyvážené zastúpenie predkladateľov projektov z geografického hľadiska, najviac zastúpené sú stredoeurópske a západoeurópske krajiny a Taliansko. Zdá sa, že nedostatočne zastúpené krajiny sa nachádzajú v severnej, južnej a juhovýchodnej Európe. Je však potrebné zdôrazniť, že keď sa do úvahy vezme aj pôvod partnerov projektov a štátna príslušnosť účastníkov projektov, rozloženie je oveľa širšie a geografické pokrytie oveľa rovnomernejšie. Z hodnotenia vyplýva, že ženy a muži sú v rámci aktivít programu zastúpení vyvážene, nedostatočne zastúpené sú však menšinové skupiny, ľudia so zdravotným postihnutím a marginalizované skupiny vo všeobecnosti. Vplyv programu možno zhrnúť do týchto kategórií: a) Podpora organizácií a hnutí občianskej spoločnosti a zvyšovanie ich potenciálu - Organizácie občianskej spoločnosti hrajú cennú úlohu ako sprostredkovatelia medzi činiteľmi verejnej politiky a občanmi – hodnotiteľ uviedol, že tieto organizácie vykonávajú činnosti, ktoré vytvárajú významné „multiplikačné účinky“, a to tým, že informujú širšiu verejnosť o záležitostiach súvisiacich s EÚ a iniciujú informovanú diskusiu o aktuálnych politických otázkach. b) Podnety pre hnutie družobných partnerstiev miest - Zo strednodobého hodnotenia vyplýva, že program podnietil možných príjemcov k tomu, aby viac premýšľali o väčšom tematickom pokrytí a vytváraní väzieb týkajúcich sa nových tém alebo oblastí politiky, ako sú otázky životného prostredia alebo pripomínanie minulosti. c) Kladný vplyv na rozsah a objem aktivít vyvíjaných organizáciami pre výskum verejnej politiky (tzv. think-tankmi) - Hodnotenie ukazuje, že vďaka financovaniu poskytovanému v rámci programu mohli podporované organizácie zvýšiť európske zameranie svojich aktivít, rozvíjať partnerstvá a siete v rámci celej EÚ a osloviť európske cieľové skupiny. d) Kladné účinky aktivít podporovaných v rámci programu na jeho účastníkov z hľadiska vzdelávania, vzájomného porozumenia a stotožnenia sa s EÚ - Strednodobé hodnotenie poskytuje presvedčivé dôkazy o kladných účinkoch programu na účastníkov, okrem iného v podobe nadväzovania nových kontaktov s ľuďmi z celej EÚ, rozvíjania nových zručností a záujmov a zapojenia sa do organizácie podujatí alebo projektov na úrovni EÚ. Hodnotenie teda poskytuje dôkazy o kladnom vplyve programu v súlade s jeho cieľmi. Udržateľnosť výsledkov a ich šírenie Z hodnotenia vyplýva, že program môže dosiahnuť dlhodobejšiu udržateľnosť prostredníctvom zvyšovania potenciálu občianskej spoločnosti a podnecovania účastníkov k tomu, aby sa v budúcnosti sami stali aktérmi a šíriteľmi výsledkov projektov. 53 % účastníkov zapojených do prieskumu na účely strednodobého hodnotenia má v úmysle zapojiť sa do organizovania alebo propagovania vlastných podujatí a 45 % plánuje rozvinúť nápady na vlastné podujatia. Podľa prieskumu medzi príjemcami programu by zrušenie financovania alebo jeho zníženie malo hlavne nepriaznivé výsledky v podobe obmedzenia rozsahu aktivít, nižšieho počtu účastníkov, slabšieho medzinárodného rozmeru, vytvárania menšieho počtu sietí a menšej mobility. Pokračovanie projektov občianskej spoločnosti by bolo menej pravdepodobné. Pokiaľ ide o šírenie výsledkov, v hodnotení sa poukazuje na skutočnosť, že veľká väčšina predkladateľov projektov tvrdí, že úspešne využili rôzne metódy komunikácie, najmä podujatia a rozmanité formy sociálnych/interaktívnych médií alebo multimédií, ako sú tlačené publikácie a DVD. Zistilo sa viacero prekážok, ktoré bránia väčšiemu šíreniu výsledkov; k nim patrí nedostatok finančných prostriedkov vyčlenených osobitne na komunikáciu, náklady na reklamu a preklady, potreba odborne kvalifikovaných pracovníkov a relatívny nedostatok záujmu zo strany vnútroštátnych médií. OPATRENIA PRIJATÉ V NADVÄZNOSTI NA ODPORÚČANIA Odporúčania, ktoré vyplývajú zo strednodobého hodnotenia, možno zoskupiť do štyroch hlavných kategórií. Európska komisia plánuje v reakcii na tieto odporúčania vykonávať počas zvyšku súčasného programu vhodné opatrenia a zohľadní tieto odporúčania pri prípravných prácach pre program ďalšej generácie. Dosiahnutie väčšieho porozumenia a pocitu spoluvlastníctva Európskej únie V strednodobom hodnotení sa ako prvé odporúča posilniť väzbu medzi programom a významnými spoločenskými otázkami a záležitosťami, o ktoré sa občania podľa vlastného vyjadrenia aktuálne a priamo zaujímajú. Po druhé, v rámci súčasného programu by sa malo v budúcnosti zvážiť, akým spôsobom by bolo možné podporiť významné strategické ciele a politické priority EÚ, ako je stratégia Európa 2020, a zabezpečiť väzby s Európskym rokom dobrovoľníckych činností podporujúcich aktívne občianstvo. Mali by sa podporovať projekty, ktoré majú úzke väzby s týmito prioritami EÚ. Po tretie, tieto odporúčania by sa mali odraziť v úlohe a funkcii stálych a každoročných priorít programu. V rámci súčasného programu je už možné väčšmi zviditeľniť projekty zamerané na aktuálne otázky politiky EÚ. Počas výberového procesu sa bude vynakladať ďalšie úsilie s cieľom lepšie určiť a podporiť projekty, ktoré účinne podporujú porozumenie a pocit spoluvlastníctva Európskej únie. Pri stanovovaní oblastí, ktoré budú v danom roku v rámci stálych priorít programu ťažiskové, sa bude väčšia pozornosť venovať existujúcim politickým súvislostiam. Zohľadňovať sa budú potreby a záujmy vyjadrené zainteresovanými stranami ako aj súčinnosť s ostatnými podobnými programami a iniciatívami podporovanými EÚ. Ďalšie zlepšovanie a upravovanie vykonávania programu Odporúčania týkajúce sa vykonávania súčasného programu a možné úpravy zahŕňajú: - nájdenie primeranej rovnováhy medzi podporovaním veľkých zainteresovaných strán so štrukturálnou hodnotou a oslovovaním a podporovaním (prostredníctvom zvyšovania potenciálu) malých a/alebo nových účastníkov; - zvýšenie úrovne financovania pre akcie aktívna európska pamiatka a aktívna občianska spoločnosť; - riešenie otázky rovnováhy medzi oslovovaním značného počtu účastníkov a zachovaním kvality a inovatívneho obsahu podporovaných aktivít; - sledovanie vplyvu kontaktných miest programu Európa pre občanov a ďalšie zvyšovanie ich potenciálu; - rozšírenie úlohy odbornej prípravy, zvyšovania potenciálu a podpory pre šíriteľov výsledkov projektov v rámci všetkých opatrení; - sústavné preskúmavanie štruktúry a obsahu formulárov žiadostí a ich zjednodušovanie vždy, keď to bude možné; - spracovávanie žiadostí v ďalších jazykoch EÚ (okrem troch pracovných jazykov EÚ). Európska komisia už v spolupráci s Výkonnou agentúrou pre vzdelávanie, audiovizuálny sektor a kultúru (EACEA) prijala viacero opatrení v záujme neustáleho zlepšovania vykonávania súčasného programu. K nim patrí vyzývanie príjemcov (prostredníctvom štruktúrovaného dialógu a iných prostriedkov) a kontaktných miest programu Európa pre občanov, aby pravidelne poskytovali spätnú väzbu. Spätná väzba sa využíva s cieľom upraviť a zjednodušiť vykonávanie programu. Príkladom takéhoto opatrenia je zavedenie paušálnych sadzieb pre projekty v oblasti družobných partnerstiev miest v roku 2010. Boli zavedené podporné opatrenia s cieľom posilniť zvyšovanie potenciálu predkladateľov projektov, najmä v oblasti družobných partnerstiev miest. Z takýchto opatrení môžu mať prospech aj iní príjemcovia prostriedkov z programu, ako napríklad organizácie občianskej spoločnosti. V roku 2011 sa zváži a pravdepodobne uskutoční prípadné prerozdelenie finančnej podpory (v súlade s celkovým objemom rozpočtových prostriedkov programu, ktorý sa v súčasnosti predpokladá v rámci finančného plánovania na roky 2011 – 2013) na jednotlivé akcie v rámci programu Európa pre občanov. V roku 2011 bude pokračovať aj podpora poskytovaná kontaktným miestam programu v podobe odbornej prípravy a pravidelnej výmeny informácií. Európska komisia aktívne povzbudzuje všetky členské štáty EÚ a krajiny zúčastnené na programe, aby zriadili kontaktné miesta programu Európa pre občanov. Dosiahnutie vyváženejšej účasti V strednodobom hodnotení sa upozorňuje na to, že pokiaľ ide o pôvod vedúcich partnerov projektov podporovaných v rámci programu, nie sú jednotlivé časti Európskej únie rovnomerne zastúpené. Navyše, projekty neoslovujú všetky skupiny spoločnosti rovnakým spôsobom. Už sa prijali opatrenia zamerané na riešenie otázky geografickej rovnováhy, ktoré budú pokračovať aj v budúcnosti. K nim patrí väčšie úsilie o zviditeľnenie programu Európa pre občanov prostredníctvom kontaktných miest tohto programu v krajinách, odkiaľ pochádza menej predkladateľov projektov. Navyše, Komisia naďalej podporuje vytváranie národných kontaktných miest vo všetkých zúčastnených krajinách. Významné podujatia, ako sú napríklad podujatia predsedníctva a každoročné udeľovanie cien Golden Stars (mimoriadne úspešným projektom financovaným v rámci programu) priťahujú ďalšiu pozornosť k programu vo všetkých zúčastnených krajinách. Okrem toho je v rámci procesu výberu projektov potrebné zabezpečiť väčšiu geografickú rovnováhu, napríklad prostredníctvom zvýšenia prahovej hodnoty kvality pre krajiny, ktoré značne prekračujú priemernú mieru účasti v programe. Pokiaľ ide o „ťažko dosiahnuteľné“ skupiny, program Európa pre občanov venoval mimoriadnu pozornosť rovnomernému zastúpeniu na základe pohlavia, veku a zdravotného postihnutia v rámci aktivít programu. Osobitnú prioritu mala podpora účasti žien na demokracii na miestnej úrovni. Väčšie zapojenie „ťažko dosiahnuteľných“ skupín sa bude riešiť prostredníctvom výmeny skúseností a osvedčených postupov z projektov, ktoré v tejto oblasti dosiahli mimoriadne úspechy. Ich skúsenosti budú začlenené do celého programu. Zvýšenie politického a mediálneho vplyvu aktivít podporovaných v rámci programu Zo strednodobého hodnotenia vyplýva, že existuje potenciál, ktorý možno využiť v záujme zvýšenia politického vplyvu programu, a to prostredníctvom aktivít ako: - využívanie väzieb medzi zvyšovaním potenciálu miestnej samosprávy a aktivitami v oblasti družobných partnerstiev miest podporovaných v rámci programu; - preskúmanie možnosti organizácie podujatí, stretnutí s médiami, partnerstiev a rokovaní pri okrúhlom stole, v rámci ktorých sa stretnú tvorcovia politík, odborníci na jednotlivé témy a organizácie podporované v rámci programu a ich siete s cieľom preskúmať konkrétne politické otázky; - zabezpečenie, aby projekty zhodnotili svoj mediálny vplyv a vplyv na proces tvorby politík, kedykoľvek to bude možné; - vytvorenie užších väzieb s ostatnými programami a iniciatívami EÚ, ako je program Základné práva a občianstvo, Mládež v akcii, Kultúra, elektronická demokracia a elektronická účasť; - povzbudzovanie podporovaných projektov k tomu, aby analyzovali vplyv svojich nástrojov na šírenie informácií; - vypracovanie komplexnejšej analýzy účinnosti akcie 3 „Spolu pre Európu“, najmä v súvislosti s pokrytím v médiách a vplyvom na účastníkov. Komisia sa bude snažiť o umožnenie lepšej analýzy a zhodnotenia vplyvu jednotlivých projektov v záverečných správach prostredníctvom upravenia štruktúry týchto správ. ZÁVERY Hodnotenie potvrdzuje význam programu „Európa pre občanov“ z hľadiska podpory občianskej účasti, posilnenia pocitu spolunáležitosti, tolerancie a vzájomného porozumenia. Program doteraz poskytol 2,8 miliónom európskych občanov a ich organizáciám príležitosť spolupodieľať sa a zúčastňovať sa na budovaní Európy, vyjadrovať svoje názory a vstupovať do politického procesu. Spojil ľudí a miestne spoločenstvá z rôznych krajín. V hodnotení však bol zdôraznený aj priestor na ďalšie zlepšovanie. Z hodnotenia vyplýva, že po programe je veľký dopyt a že skutočný dopyt presahuje rozpočet programu. V záujme oslovenia možných predkladateľov projektov a ďalšieho posilnenia vplyvu programu by sa malo vážne uvažovať o prerozdelení finančnej podpory v rámci rozpočtu súčasného programu. V prípade, že sa rozhodne o pokračovaní programu v nasledujúcom viacročnom finančnom rámci, mohli by byť poznatky zo strednodobého hodnotenia zahrnuté do úvah a prípravných prác týkajúcich sa programu na roky 2014 – 2020. Zo strednodobého hodnotenia vyplýva najmä potreba posilniť politický vplyv programu. Prípadný budúci program by mal preto byť užšie prepojený s kľúčovými témami programu EÚ. Budúci program musí byť koherentný v záujme zlepšenia európskej správy vecí verejných a využitia súčinnosti s ostatnými programami a politikami EÚ. [1] ROZHODNUTIE Európskeho parlamentu a Rady č. 1904/2006/ES z 12. decembra 2006 (Ú. v. EÚ L 378, 27.12.2006, s. 32). [2] Rozpočtový orgán pridelil v rámci ročných rozpočtov dodatočné finančné prostriedky, a to v roku 2009 (3 milióny EUR ) a 2010 (1,775 milióna EUR). Celkový rozpočet programu sa tak zvýšil na 219,775 miliónov EUR. [3] Úplné znenie správy z externého hodnotenia akčného programu Spoločenstva na podporu aktívneho európskeho občianstva je k dispozícii na tejto internetovej stránke: http://ec.europa.eu/dgs/education_culture/evalreports/index_en.htm#civilsocietyHeader [4] ROZHODNUTIE KOMISIE 2009/336/ES z 20. apríla 2009, ktorým sa zriaďuje Výkonná agentúra pre vzdelávanie, audiovizuálny sektor a kultúru na riadenie činnosti Spoločenstva v oblasti vzdelávania, audiovizuálneho sektora a kultúry pri uplatňovaní nariadenia Rady (ES) č. 58/2003 (Ú. v. EÚ L 101, 21.4.2009, s. 26). [5] V rokoch 2009 a 2010 zriadilo kontaktné miesta programu Európa pre občanov 17 členských štátov, ktoré požiadali o finančnú podporu z Európskej komisie. Päť ďalších krajín poskytovalo služby kontaktných miest tohto programu ad hoc bez toho, aby požadovali finančnú podporu. Je snaha o vytvorenie kontaktných miest programu Európa pre občanov vo všetkých krajinách zapojených do programu. Zoznam existujúcich kontaktných miest programu je k dispozícii na stránke: http://ec.europa.eu/citizenship/how-to-participate/doc714_en.htm [6] ECOTEC Research and Consulting Ltd. Od 4. októbra 2010 sa názov tejto spoločnosti zmenil na ECORYS UK Limited. www.ecotec.com [7] 113 prevádzkových grantov, 366 projektov občianskej spoločnosti, 141 spomienkových projektov, 9 inovatívnych akcií, 29 projektov občanov, 225 projektov nadväzovania vzťahov v rámci družobných partnerstiev miest a 2 927 stretnutí občanov v rámci družobných partnerstiev miest.